**Vilonya Község Polgármestere**

8194 Vilonya, Kossuth u. 18., Tel.: 88/ 490-162; e-mail: [vilonya@vilonya.hu](mailto:vilonya@vilonya.hu)

**BESZÁMOLÓ**

**Civil szervezetek tájékoztatója a 2024 évben végzett tevékenységről, valamint a 2025. évi munkaterv bemutatása**

**Tisztelt Képviselő-testület!**

Vilonya községben jelenleg három hivatalosan bejegyzett szervezet van, ezek:

1. **Vilonyáért Egyesület**
2. **Vilonyai Polgárőr Egyesület.**
3. **VILO Vilonya Helytörténeti, Helyismereti, Honismereti és Kulturális Egyesület**

A településen működő alapítvány nincs.

Az önkormányzat költségvetéséből 2024. évben az összejövetelek és rendezvények lebonyolításához biztosított helyiségen kívül kérelmükre az alábbi helyi szervezetek részére nyújtott pénzbeli támogatást:

Vilonyáért Egyesület 140.000 Ft

VILO Egyesület 140.000 Ft

**A civil szervezetek beszámolói:**

**Vilonyáért Egyesület**

A Vilonyáért Egyesület **2024. évben** sikeresen pályázott a Magyar Falu Programban valamint egyéb pályázatok segítségével szervezték és bonyolították kulturális rendezvényeiket.

Rendezvényeik, vagy olyan rendezvényeik, amelyben részt vállaltak:

* Február Sportnap a kultúrházban
* Június 4. Trianon emléknap
* Június 15. A Séd Party-n való részvétel (fellépő művész finanszírozása)
* Pap Gábor emléknapon való részvétel
* Rólunk szól időszaki kiadvány

**2025-ös programtervek:**

* február ( ). Sportnap a kultúrházban
* Június 4. Trianon emléknap
* Séd party-n való részvétel.
* Pap Gábor emléknapon való részvétel
* Rólunk szól időszaki kiadvány

A további programok még szervezés alatt vannak, az anyagi forrásokhoz képest szeretnének a tavalyi évnek megfelelően részt vállalni a fent felsorolt rendezvényeken.

A Vilonyáért Egyesület 2024 évben Önkormányzattól biztosított 140.000 Ft-ot a **Vilonyai Népdalkörrel** közös rendezvényeken biztosította az alábbiak szerint:

A Vilonyai Népdalkör célja, hogy a település kulturális életét színesítsék, Vilonya nevét vigyék a környező településekre. A 2024-es esztendő bővelkedett programokban, ami nagy kihívást jelentett a 9 fővel működő Népdalkörnek. A változatos események változatos műsorszámokat igényeltek. Ezért néha megfeszített tempóban dolgoztak, hogy műsoraik megfeleljenek az elvárásoknak.

**2024. évi programok, fellépések:**

* 2024. február 25. Kiszebábégetés Vilonya
* 2024. március 15. Az 1848-49-es szabadságharcról megemlékezés
* 2024. május 4. Szomszédolás Vilonyán
* 2024. május 26. Nemzeti összetartozás Napja (Trianoni megemlékezés)
* 2024. június 15. SÉD PARTY Falunap Vilonya
* 2024. szeptember 08. Pap Gábor emlékünnep Vilonya
* 2024. október 19. Dalostalálkozó 30 éves jubileum Csajág
* 2024. október 23. Az 56-os forradalom évfordulója Vilonya
* 2024. november 16. Öskün voltunk a népdalkör 35 éves jubileumán
* 2024. december 21. Falukarácsony Vilonya

A Vilonyai Népdalkör elsősorban a településen lebonyolításra kerülő rendezvényeken, nemzeti ünnepeken való részvételt tűzte ki feladatául.

Ezen kívül szívesen tesznek eleget környező települések meghívásainak, illetve - ha van rá lehetőség - nem hátrálnak meg, akár egy megyei vagy országos szintű népdal versenyen való szerepléstől.

**2025-ös programtervek:**

* 2025. március 1. Népzenei „Ki-Mit-Tud“ Csór
* 2025. március 15. Az 1848-49-es szabadságharc és forradalom ünnepe és koszorúzás Vilonya
* 2025. május 24. Népdalkör 30 éves évfordulója
* 2025. június Séd Party Vilonya
* 2025. augusztus Parasztolimpia Vilonya
* 2025. szeptember Pap Gábor Emléknap és koszorúzás Vilonya
* 2025. október Idősek Világnapja Vilonya
* 2025. október 23. Az 1956-os forradalom ünnepe és koszorúzás Vilonya
* 2025. december Falukarácsony Vilonya

Ezen kívül még lesz öt népdalos találkozó, aminek pontos időpontja és helyszíne egyeztetés alatt van. A Vilonyai Népdalkör tagjai igyekeznek Vilonya Község Önkormányzata és a településen élők elvárásainak megfelelni, dolgozni azért, hogy a kulturális életet fellendítsék, hagyományainkat megőrizzék. Ebben a szellemben kívánják tovább folytatni a megkezdett munkát!

Népdalkör vezető: Zalányi Attiláné

**Vilonya Helytörténeti Helyismereti Honismereti és Kulturális Egyesület 2024. évi programjai:**

* 2024. január 23. évköszöntő megbeszélés, részt vett: 7 fő
* Minden hónapban elnökségi megbeszélések online, vagy személyesen, a megbeszélt időpontokban.
* 2024.február 7. Civil szervezetek műhelymunka előadáson, foglalkozáson részvétel, 1 fő.
* Február 25. Téltemetés (Kiszebáb) rendezvényen segítettek részt vett 8 fő
* Március 15. Nemzeti ünnep, az 1848.szabadságharc megemlékezése, ahol elhelyezték tiszteletük koszorúját, 6 fő
* Március 28. népi hagyomány folytatásaként a falu tojásfájának díszítéséhez tojásokkal és a fa díszítésével vettek részt, 4 fő.
* Március 31. Az Öregakác emlékhely tavaszi rendbetétele, így a gazolás, virágok ültetése, fű lenyírása, stb. 5 fő.
* Áprilisban folytatódott a Kultúraközvetítő helyismereti nyári zöld tábor szervezése, külső foglalkoztatók felkérése, időpontok egyeztetése, programterv, stb. A szervezés folyamatos, a gyermektábor kezdetéig, 2 fő.
* Április 3. elkezdték az emlékhely állagmegóvási, felújítási munkáit, 3 fő.
* Május 9. megtartották a VILO egyesület 2024. évi közgyűlését, 9 fő.
* Június 2. Trianoni emlékműsor, összefogás napja,3 fő
* Június 6. a helyi polgárőrség által szervezett Pintér József baleseti helyszínelő előadásán részvétel, 3 fő.
* Június 15. falunapi programon részvétel, 10 fő
* Június 19. Öregakác emlékhely faszerkezet állagmegóvás, 3 fő.
* Július 13-án kísérték utolsó földi útjára egyesületük alapító tagját, 12 fő.
* Július, a nyári tábor további előkészítése, 5 fő.
* Augusztus: július 29.- augusztus 2. között tartották 8. alkalommal a kultúraközvetítő helyismereti nyári zöld napközis tábort, 21 gyermek részvételével. A gyermekek remekül érezték magukat, a szülők visszajelzései ezt igazolják. A térítés nélküli önkéntes segítést 6 tagnak köszönhették meg és több külső segítséget is kaptak, nagy örömükre.
* Augusztus 24. a Veszprém megyei Honismereti Egyesület szervezésében, honismereti előadáson részt vettek, 2fő.
* Szeptember 10. A Pap Gábor emléknapi ünnepségen vettek részt, 3 fő.
* Október 23. Az 1956-os forradalom emlékműsorán vettek részt, s elhelyezték a gyászkoszorút az emlékhelyen 4 fő.
* Novemberben a 2025. évben kezdődő emlékhely karbantartásához, felújításához vásároltak anyagokat, 3 fő.
* December 3. Közösségi támogatás pénzügyi elszámolása, 2 fő
* Decemberben egy falutörténeti riport készítésének befejezése több alkalom után,3 fő.
* December 16. VILO év végi egyesületi évzáró találkozó, 6 fő.
* December 21. Falukarácsonyi ünnepségen 10 fővel vettek részt.
* December 28. Önkormányzat, helyi Civil szervezetek óév búcsúztatója, 6 fő

A Közösségi támogatás felhasználása több akadályba ütközött az elmúlt év során is. A VILO egyesület célja szerint minden tőle telhetőt megtesz ezután is az eredményesebb működéséért, valamint a helyi és honi szellemi, kulturális értékek továbbadásáért, ismertetéséért, megóvásáért.

**Vilonya Helytörténeti Helyismereti Honismereti és Kulturális Egyesület**

**2025. évi munka és programterve**

* Havonta elnökségi megbeszélés, ezen felül szükség szerint
* Helytörténeti és honismereti kutatások folytatása, (alkalmanként 2 személlyel)
* Helytörténeti, családtörténeti riportok készítésének folytatása
* Nemzeti ünnepeken, önkormányzati rendezvényeken részvétel, koszorúzás, felkérés esetén szervezéssel
* Pályázati elszámolás
* Éves közgyűlés (április, május)
* Nyári ünnepkörben (csak *tagsági vállalással*) egyesületi rendezvény
* Képes bemutató a kultúraközvetítő helyismereti nyári tábor fotóiból, a kezdetektől!
* A Veszprém megyei Honismereti Egyesület rendezvényein közreműködés, részvétel (könyvbemutatók, családtörténeti kutatás, hely-honismereti séták, egyéb rendezvények)
* Kultúraközvetítő helyismereti nyári zöld tábor (augusztus 4-8 között)
* Szomszéd falvak rendezvényein részvétel (meghívásunk esetén)
* Beszélgető délután, teadélután (batyus) egyesületi szinten, lehetőségeink szerint (meghívott vendégekkel)
* VILO Hírlevél folytatásának lehetősége (újra elkészítés, kiadás, nem nyomtatott formában) tagság vállalásával
* Helyismereti séta - szervezése tagi vállalás esetén
* Honismereti túra (évfordulós), vagy séta, (Árpád-kori emlékek)
* Az „Öreg Akác” emlékhely karbantartása, esetleges bővítése, (keressük az anyagi lehetőségeket, szakembert, aki vállalja).

Egyesület elnöke: Gacsályi Erzsébet

A **Vilonyai Polgárőr Egyesület** **2024. évről** **szóló beszámolója:**

A Vilonyai Polgárőr Egyesület a 2024-es évben 15 taggal végezte munkáját. 2024-ben az Egyesület kötelékében egy fő ifjú polgárőr volt. A 2022-es évben az elnökség tagságán belül változás következett be, a korábbi elnök úrtól, Takács Bélától az Egyesület vezetését Csizmadiáné Tóth Éva vette át, és jelenleg is végzi az elnöki pozícióval járó feladatokat.

2024. évben is szoros, és alapos volt az együttműködés a Várpalotai Rendőrkapitányság illetékességi területén dolgozó rendőrökkel, a rendőrséggel együtt 5 közös szolgálat volt a településünkön.

A Vilonyai Polgárőr Egyesület tagsága 2024-ben a szolgálatok teljesítése során elsősorban a település közterületein, belterületi útjain végezték munkájukat, de volt rá példa, hogy a szomszédos településen is segítséget nyújtottak, falunap, egyéb rendezvények biztosítása kapcsán. A kint töltött szolgálati idő mellett minden önkormányzati rendezvénysegítő előkészítői, résztvevői voltak, kapcsolatuk az önkormányzattal kifejezetten jónak mondható. Nagymértékben segítik a munkájukat, kölcsönös segítségnyújtásra számíthatnak egymástól.

A képviselő-testület által meghatározottak szerint, a 2024-es évben 4 ingatlanra vonatkozóan részesültek kommunális adó kedvezményben az egyesület tagságából, ez összegszerűen 4x8.000,-Ft, azaz összesen 32.000,-Ft kedvezményt jelent.

2024-ben is az elnök asszony minden hónap utolsó keddjén személyesen vett részt a Várpalotai Rendőrkapitányság irodáján lebonyolított megbeszéléseken, ahol a járási koordinátor mellett a környező települések polgárőr vezetői, és a rendőrkapitányság megbízott kollegája tájékoztatták egymást az aktuális információkról. Emellett elnök asszony a rendőrkapitányság által a Thury várban lebonyolításra kerülő szakmai tájékoztatón is részt vett.

2024-ben a Vilonyai Polgárőr Egyesület tagjai közül két fő drón képzésen vett részt, és a szakmai gyakorlat során drón reptetési engedélyt szerzett.

Az év közben az alábbi rendezvények biztosításán vettek részt a teljesség igénye nélkül:

* Gyermekfarsang
* Nemzetközi nőnap
* Nemzeti ünnepek – Március 15. – Október 23.
* Május 1. zenés ébresztő – Májusfa-döntés
* Vilonyai Séd-party
* Választás
* Pap Gábor emléknap
* Idősek köszöntése
* Mindenszentek
* Márton napi libaséta
* Falu karácsonya

Az idősek felé a segítségnyújtás, odafigyelés folyamatosnak mondható. Szerencsére az időjárásnak köszönhetően komolyabb hólapátolásra egyéneknél nem volt szükség. Lakossági fórumok, szórólapozás keretében az önkormányzattal közösen mindig megpróbálják felhívni az érintettek figyelmét az éppen időszerű veszélyekre  
(besurranásos lopások megelőzése, házalók beengedés, stb.), kisebb-nagyobb sikerekkel. Mindezek mellett az egyesület tagsága komoly feladatának tekinti polgárőr tagságát, és ennek megfelelően áll az elnök kéréseihez, kiadott feladatihoz. A szolgálatok mellett próbálnak a falu eseményeinek részesei lenni, mi sem jobb bizonyíték erre, hogy minden rendezvény állandó résztvevői.

**A 2025-ös idei évben** minél nagyobb hangsúlyt szeretnének fordítani az egyesületi taglétszámuk növelésére, szerencsére már többen jelezték, hogy szívesen lennének a polgárőrség tagjai. Az idei évet a korábbiakhoz hasonlóan tervezik végig vinni, a lehető legmagasabb óraszámokat adva a településen belül. Tájékoztatásuk szerint a jelenlegi anyagi helyzetüket figyelembe csak minimális önkormányzati támogatásra lesz szüksége, ha erre lesz mód, mert a Megyei Szövetségtől, és a tagdíjakból befolyó összegekből tudják biztosítani a működésüket 2025-ben is. A helyi rendezvényeken a továbbiakban is jelen lesznek, azokon részt kívánnak venni, lebonyolításukat elősegíteni.

Egyesület elnöke: Csizmadiáné Tóth Éva

Vilonya, 2025. január 24.

Fésüs Sándor sk.

polgármester